Dwar is-sawm U ġara li fir-raba' sena tas-sultan Dariju, fir-raba' jum tad-disa' xahar , li hu Kislew, il-kelma tal-Mulej waslet lil Żakkarija. U Betel-sareser , uffiċjal għoli tas-sultan, bagħat in-nies tiegħu biex jitolbu bil-ħniena quddiem il-Mulej, u jkellmu lill-qassisin tat-tempju tal-Mulej tal-eżerċti u lill-profeti u jgħidulhom: "Għandi jiena nibki fil-ħames xahar u nsum kif x'issa għamilt għal ħafna snin? Tfakkira tal-imgħoddi Imbagħad waslitli l-kelma tal-Mulej tal-eżerċti u qalli: "Kellem lill-poplu tal-pajjiż u lill-qassisin, u għidilhom: Meta matul dawn is-sebgħin sena somtu u tnehidtu fil-ħames u fis-seba' xahar , is-sawm minħabba fija somtuh? Huwa meta tieklu u tixorbu, mhux għalikom tkunu qegħdin tieklu u tixorbu? Mhux dan il-kliem li l-Mulej kien xandar permezz tal-profeti tal-imgħoddi, meta Ġerusalemm kienet mgħammra bin-nies u miexja bir-riżq, u l-bliet tagħha ta' madwarha u l-art tan-Negeb u dik tal-wita kienu mgħammrin?" U l-kelma tal-Mulej waslet lil Żakkarija, hekk: "Hekk jgħid il-Mulej tal-eżerċti: Agħmlu l-ħaqq fis-sewwa; uru tjieba u ħniena bħal aħwa lil xulxin; taħqrux l-armla u l-iltim, il-barrani u l-fqir; tbejtux fi qlubkom deni għal xulxin." Iżda huma ma ridux jagħtu widen, tawni daharhom, saddew widnejhom li ma jmorrux jisimgħu, u webbsu qalbhom daqs id-djamant biex ma jobdux il-liġi u l-kliem tal-Mulej tal-eżerċti li kien bagħat bl-ispirtu tiegħu permezz tal-profeti tal-imgħoddi. Imbagħad tkebbset korla kbira min-naħa tal-Mulej tal-eżerċti. "U ġara li, bħalma hu sejjaħ u huma ma semgħux, hekk ukoll għad isejħu u jiena ma nismax," jgħid il-Mulej tal-eżerċti; "u jiena xerridthom fost il-ġnus kollha li ma kinux jafu bihom. U l-art saret ħerba warajhom, bla ħadd ma jgħaddi minnha u jerġa'. Art l-hena għamluha ħerba."